b'\n_START_ARTICLE_\n\xc5\xa0entlovrenc\n_START_SECTION_\nZgodovina\n_START_PARAGRAPH_\n\xc5\xa0entlovrenc je obcestna vas na obeh bregovih Temenice in ob\xc4\x8dasno suhega Potoka, ki prite\xc4\x8de iz Ma\xc4\x8djega Dola. V kraju se kri\xc5\xbeajo ceste proti Radohovi vasi, Velikemu Gabru, v Marov\xc5\xa1ko dolino in v Trebnje . Staro jedro naselja je razporejeno na desnem bregu Temenice okrog \xc5\xbeupnijske cerkve svetega Lovrenca, kraj pa je bil v preteklosti krajevno, gospodarsko in kulturno sredi\xc5\xa1\xc4\x8de z obratom podjetja Hrast z Mirne, dvema pletilskima obrtnikoma, hlevom za vzrejo bikov in pitali\xc5\xa1\xc4\x8dem pra\xc5\xa1i\xc4\x8dev. \xc5\xa0entlovrenc je bil poseljen \xc5\xbee v rimski dobi, kar dokazuje obse\xc5\xbeno, deloma raziskano grobi\xc5\xa1\xc4\x8de iz tega \xc4\x8dasa, kraj pa se prvi\xc4\x8d omenja leta 1178._NEWLINE_Cerkev svetega Lovrenca je baro\xc4\x8dna stavba s samostojno poudarjeno arhitekturo prezbiterija, sede\xc5\xbe \xc5\xbeupnije pa je od leta 1863. V kraju je bila redna \xc5\xa1ola od leta 1869, \xc5\xa1olsko poslopje pa je bilo zgrajeno leta 1868. Med zadnjo vojno je propadlo kopali\xc5\xa1\xc4\x8de s kabinami in odrom za son\xc4\x8denje, ki je bilo urejeno leta 1934. Med NOB kraj ni utrpel ve\xc4\x8dje \xc5\xa1kode, \xc4\x8deprav je bila tukaj nastanjena italijanska posadka, ki je stra\xc5\xbeila \xc5\xbeelezni\xc5\xa1ko progo. Na pokopali\xc5\xa1\xc4\x8du je skupni grob \xc5\xa1tirih neznanih partizanov in lito\xc5\xbeelezni nagrobnik Franca Wiederkherna, izdelek livarne na Dvoru._NEWLINE_V \xc5\xa1entlovren\xc5\xa1ki \xc5\xa1oli se je rodila Marija Kmet (1891 \xe2\x80\x93 1974), pisateljica, u\xc4\x8diteljica, prevajalka in novinarka , od 1922 do smrti 1944 pa je tu v svoji hi\xc5\xa1i bival tudi Ivan Feliks \xc5\xa0a\xc5\xa1elj, duhovnik, zgodovinar in etnograf.'